
Örökzöldeken élő ragadozó atkák egy ajka-bódéi házikertben

Az örökzöld nyitvatermő növények szín- és formagazdagságúk miatt igen kedveltek a kertekben és parkokban. Amikor azonban nem igényüknek megfelelő környezetbe kerülnek kártevők és kórokozók jelennek meg rajtuk és díszítő értéküket hamar elvesztik. A leveleken gyakran károsító takácsatkák (Tetranychidae) és laposatkák (Tenuipalpidae) a növény leveleinek rendellenes elszíneződését, majd részleges hullását okozzák.
A munkám alapvető célja az volt, hogy a kertépítészetben kiemelkedő jelentőségű örökzöldek csoportjából megvizsgáljam milyen ragadozó atkák élnek egyes örökzöld fajokon vagy fajtákon.
Az örökzöldek morfológiai tulajdonságaiból adódóan a növényi mintákról az atkákat tavasztól őszig lemosásos eljárással nyertük ki, mivel az általánosan használt sztereómikroszkópos átvizsgálás nem bizonyult elég hatékony módszernek. A téli mintavételek alkalmával az atkákat a növényi mintákról egy Berlese-Tullgren típusú atkafuttató segítségével izoláltuk
A mintavételek során, négy a Phytoseiidae családba tartozó ragadozó atkafajt regisztráltam a mintákról, nevezetesen az Amblyseius andersoni (Koch, 1957), a Typhlodromus baccettii Lombardini,1960, a Typhlodromus ernesti Ragusa és Swirski, 1978, és Typhlodromus pyri Scheuten, 1857 ragadozó atkákat.
A legnagyobb egyedszámban az Amblyseius andersoni ragadozó atka fordult elő a mintáimban, a begyűjtött zoofág atkák 86,7%-a ez a faj volt. A második leggyakoribb faj a Typhlodromus pyri, ami a minták 6,12%-ban volt jelen. A Typhlodromus ernesti 4,08%-ban, a Typhlodromus baccettii 3,1%-ban képviseltette magát.
A Typhlodromus ernesti fajt, Magyarországon csupán a Pinus sylvestris örökzöld növényről írták le, munkám során igazoltam a zoofág atka jelenlétét a Taxodium distichum, Abies nordmanniana és Cupressus arizonica növényfajokon is.
Jelen vizsgálataim alapján a zoofág atkák szerepét nehéz megítélni a fitofág atkafajok populációjának korlátozásában, de mindenképpen pozitív eredmény, hogy a ragadozó atkák jelen vannak a nyitvatermő örökzöld növényeken, és abban az esetben, ha a ragadozó atkákat kímélő növényvédelmi kezeléseket végzünk, a zoofág atkák hatékony korlátozói lehetnek a nyitvatermő örökzöldeken károsító fitofág atkák populációinak.



